Fredagens skyderi i Nørresundby skyldtes ikke andet end en uenighed mellem to bilister, der ikke kendte hinanden.

Nordjyllands Politi har endnu ikke afhørt en 36-årig mand, de mener står bag et skyderi mod en anden bil fredag den 9. juni i Nørresundby. Til gengæld kan politiet nu slå helt fast, at episoden overhovedet ikke er banderelateret. Klokken 17 fredag den 9. juni fik Nordjyllands Politi først en anmeldelse om et skyderi. Dernæst fulgte endnu en anmeldelse - denne gang om et trafikuheld. Da politiet kom frem viste det sig, at en bil var kørt op i en forankørende bil, og forud for sammenstødet havde den bagerste bil chikaneret den forreste og afgivet skud. Nu fortæller politiet, at bilisterne ikke kendte hinanden. Den voldsomme reaktion blev affødt af en banal uenighed på en parkeringsplads foran et supermarked i Nørresundby, oplyser politikommissær Carsten Straszek fra Nordjyllands politi. Dernæst fulgte den ene bil efter den anden, og det udviklede sig så til chikanekørsel og i skudafgivelse. Efter skyderiet var et stort område ud for Hells Angels Klubhus på Østergade i Nørresundby afspærret i flere timer, mens politiet efterforskede sagen og afsøgte området for våben. En pistol blev lokaliseret ved Shell-tankstationen på Østergade i Nørresundby. Dernæst kunne politiet anholde fire personer, men de tre af dem blev hurtigt løsladt. En 36-årig mand derimod forblev anholdt og blev dagen efter - lørdag den 10. juni. -  fremstillet i grundlovsforhør. Politiet formoder, han stod bag skyderiet efter den forankørende bil. I retten blev han fængslet under det, der kaldes ’in absentia’. Sådan gør man, når den anholdte ikke kan være til stede. Denne sag var dog lidt spektakulær, for den 36-årige var faktisk til stede - han var bare så medtaget ovenpå trafikuheldet, at han ikke kunne holde sig vågen i retten. Det til trods for, at han havde været en tur forbi Aalborg Universitetshospital, hvor han blev tilset af en læge. Dommeren vurderede, at den 36-årige skulle fængsles med den betingelse, at han skal i et nyt grundlovsforhør, så snart han er frisk nok til det.